Solskin, jazz og kolde øl til ganen. Der var ikke en finger at sætte på årets Kanalrally i Løgstør. Her samlede Lions Club i byen ind til velgørende og humanitære formål. Senest har foreningen doneret penge til ”Børn i Sorg” og ”Børnekulturnatten” i Vesthimmerland. - Kanalrally er et arrangement, hvor vi forsøger at vise deltagerne alt det bedste fra Løgstør og omegn, forklarer arrangør Jens Lauritzen fra Lions Club i Løgstør og fortsætter: - Vi viser dem gastronomi, kunst, musik og historie, samtidig med, at de oplever noget af den skønne natur, som Løgstør byder på. Et multikulturelt møde Selve arrangementet starter med en vandretur ud af Frederik den 7.’s kanal til en række poster, hvor deltagerne forkæles med lækre lokale råvarer præsenteret af områdets erhvervsdrivende. Mesterslagteren disker op med guldmedaljespegepølse, Thisted Bryghus leverer specialøl og Asylcenter Ranum serverer specialiteter fra Syrien, Afghanistan og Somalia. - Det er fantastisk, at beboerne på asylcenteret på den her måde kan deltage i samfundet, og at arrangementet på en måde bliver til et multikulturelt møde, lyder det fra Yama Noor, der er netværksmedarbejder på asylcenteret. Han bakkes op af Romedi Rquint, der kommer fra Schweiz, men som de sidste 40 år har ferieret i Danmark: - Det er storslået at arrangementet. På den måde bliver vi en del af integrationen. Det er anden gang, jeg deltager i Kanalrally, og jeg synes, det er fremragende. Masser af røverhistorier Deltagerne er delt op i grupper med hver sin guide. Én af guiderne er folketingsmedlemmet Bjarne Laustsen, der selv boede i Løgstør tilbage i 1969: - Jeg kan en masse gode røverhistorier fra dengang, og så krydrer vi med historie om området. Kanalen her er jo faktisk et enestående stykke anlægsarbejde, når man tænker på, at den blev gravet for 150 år siden. En af deltagerne i Bjarne Laustsens gruppe er Mona Christiansen. Hun forklarer med et grin, at guiden måske nok lader lidt tilbage at ønske, men at resten af arrangementet er en god oplevelse: - Vi får en masse god mad og hører en masse god musik, og så er det jo faktisk også fin motion at gå de fire kilometer herud til Lendrup Strand, forklarer hun. Kanalrally 2022 slutter søndag eftermiddag med et gigantisk kagebord på Pavillon Christiansminde i Løgstør. Se hele indslaget fra dagen her:

Referat:
300 deltagere fik en på opleveren, da Lions Club bød på musik, mad og kultur i Løgstør.